Ջանիկ Ջանոյան

Ջանիկ Արտաշեսի Ջանոյան (), հայ տնտեսագետ, պետական-հասարակական գործիչ։ ՀՀ ֆինանսների նախարար (1975-1990 թվականներ), (1990-1993 թվականներ)։

Կենսագրություն
Ջանիկ Ջանոյանը ծնվել է Ղուկասավանի շրջանի Վարդաղբյուր գյուղում։ 1951 թվականին ավարտել է Երևանի պետական համալսարանի տնտեսագիտական ֆակուլտետը։ 1951-1956 թվականներին ծառայել է խորհրդային բանակում։ Զորացրվելուց հետո 1956-1958 թվականներին աշխատել է ՀԽՍՀ ֆինանսների նախարարությունում։ 1958-1969 թվականներին մի շարք պաշտոններ է զբաղեցրել ՀԽՍՀ Նախարարների խորհրդի աշխատակազմում։ 1969-1975 թվականներին եղել է ՀԽՍՀ Նախարարների խորհրդի բնակչության կենցաղային սպասարկման, նյութատեխնիկական մատակարարման և առևտրի բաժնի վարիչ։ 1975 թվականին նշանակվել է ՀԽՍՀ ֆինանսների նախարար, այդ պաշտոնը զբաղեցրել է 15 տարի անընդմեջ, հանդիսացել ՀԽՍՀ կառավարության նախագահության անդամ։ 1990-1993 թվականներին եղել է ՀՀ ֆինանսների առաջին նախարարը։ 1975-1990 թվականներին եղել է ՀԽՍՀ Գերագույն Խորհրդի պատգամավոր, եղել է «Հայաստան համահայկական հիմնադրամի» հոգաբարձուների խորհրդի առաջին կազմում։ Եղել է «Զարգացման հայկական բանկի» տնօրենների խորհրդի նախագահ։

Մեծ է Ջանոյանի ավանդը Հայաստանի ֆինանսական համակարգի ստեղծման ու կայացման գործում։ Մեծ ներդրում ունի ազգային արժույթի՝ հայկական դրամի ներդրման նախապատրաստման ու իրականացման համար։ Նրան է վիճակվել իր ստորագրությունը դնել Հայաստանի անդրանիկ թղթադրամներից առաջինի վրա։

Պարգևներ 
 Անանիա Շիրակացու մեդալ, 2011 թ.
 Աշխատանքային կարմիր դրոշի շքանշան
 ԽՍՀՄ մեդալներ
 ՀԽՍՀ Գերագույն Խորհրդի նախագահության պատվոգրեր

Ծանոթագրություններ  

Հայ պետական գործիչներ
ՀՀ ֆինանսների նախարարներ
Հայ հասարակական գործիչներ
Հայ տնտեսագետներ
Հայ բանկիրներ